Radwor (SN/mwe). Třeći króć wotměchu w Radworju sobotu nawječor před hosćencom „Meja“ małe dohodowne wiki. Wot wjesnjanow derje přiwzate a tež mjez wobydlerjemi z wokoliny woblubowane zarjadowanje organizuje mějićelka cateringoweho předewzaća a wotnajerka „Meje“ Katleń Wawrikowa.
Jako wosebitosć su hosćom na sobotnych wikach zaso wšelake chłóšćenki poskićeli. Nimo bozankoweje poliwki a sadu ze šokolodu wobdatym abo wosebitych twarohowych kulkow běchu to pražene kołbaski po „Wawrikec“ recepće. Rěznik z Budyšina bě kołbaski „tykał“. Zboka małeho swjedźenišća, hdźež běchu tež tepjenske hriby nastajili, pokazowachu filmy, tak nimo krótkeho dźěćaceho filma pask „Radworski powětrowy portret“ abo klasikar „Die Feuerzangenbowle“. „Sym z dohodownymi wikami spokojom, wjedro je wudźeržało, Radworčenjo su spontanje přichadźeli a su při wšelakich družinach horceho wina rjenje a lóštnje bjesadowali“, Katleń Wawrikowa rozprawja. Tež lětsa móžeše hósć wikow w loteriji žiwu husycu dobyć. Tónkróć bě to Radworčan Maćij Žur.
szl_Latn szl_Latn